[{"text_idx": "#000000", "text": "SAT-Kongreso en (ne tro) suna Jalto"}, {"text_idx": "#000001", "text": "C\u0302i-jare la vica, 85a kongreso de Sennacieca Asocio Tutmonda (SAT) okazis en Jalto (Krimeo, Ukrainio) la 11\u201318an de au\u0306gusto kun la c\u0302eftemo \u201cKontrau\u0306diro inter kresko de naciismo kaj tutmondig\u0302o\u201d."}, {"text_idx": "#000002", "text": "Por log\u0302antoj de la tuta eksa Sovetunio la vorto \u201cKrimeo\u201d elvokas pozitivajn emociojn, memorigante pri la suno, karesa maro, ekzotika por nordanoj mediteranea naturo... Ne hazarde fine de la 19a kaj komence de la 20a jarcento Jalto estis la s\u0302atata somera rezidejo de la rusiaj caroj. Tial g\u0302i vekis intereson de pluraj ukrainianoj, rusianoj, kazah\u0302ianoj. Sed por homoj ekster tiu mondregiono Jalto, pro iom komplika atingebleco, ne farig\u0302is, bedau\u0306rinde, tiom alloga, kaj da ili venis relative malmulte. Rezulte, do, estis nur iom pli ol 60 partoprenintoj: el Hispanio 3, el Francio 18, el Germanio 1, el Bulgario 1, el Kazah\u0302io 4, la ceteraj el Rusio kaj Ukrainio.\nTamen la kongreso, malgrau\u0306 kelkaj organizaj misoj (ne estis antau\u0306preparita eksterlabora programo, kaj c\u0302io okazis nekutime improvize, kvankam finfine ja okazis...), pasis sukcese. Malmultekosta kaj bona log\u0302ado kaj mang\u0302ado en tuja proksimeco al la kongresejo multe moligis c\u0302iujn ceterajn misojn. Plej gravas, ke la viglaj kaj aferemaj laborkunsidoj montris grandan allogon ne nur por membroj, sed ankau\u0306 por la gastoj, kiuj, spertinte la kamaradecan etoson de SAT, volonte alig\u0302adis dum la kongreso al la asocio. Lau\u0306 la rezulto de la diskutoj estis akceptita la Deklaracio (vidu sube) kaj difinitaj la taskoj por la laboro de la asocio. El la laboroj de la SAT-frakcioj indas mencii tiun de la pacista, delonge la plej aktiva. Cetere, pro la graveco de tiuj laboroj al praktike c\u0302iuj SAT-membroj, g\u0302i dum la Kongreso transformig\u0302is je Pacista fako."}, {"text_idx": "#000003", "text": "Ankau\u0306 eksterlaboraj programeroj estis diversaj kaj interesaj: koncerto de Pau\u0306lo Moj\u0302ajev, prelego pri Lingvaj Festivaloj de Irina Gonc\u0302arova, prezento de malgrandaj teatraj\u0302oj lau\u0306 rakontoj de C\u0302eh\u0302ov fare de la Jalta Esperanta teatra grupo (kiun gvidas la c\u0302eforganizinto de la Kongreso Jefim Zajdman), okazinta en la korto de la domo-muzeo de la verkisto, k.a. Dum la Kongreso kaj la postkongresa periodo estis variaj ekskursoj al caraj palacoj en Livadio (kie en 1945 okazis Konferenco de la \u201cGranda triopo\u201d) kaj Masandro, mondfama urbo-heroo Sebastopolo kaj aliaj interesegaj lokoj, ligitaj kun malproksima kaj proksima historio kaj ric\u0302a naturo, kio multe ric\u0302igis la spiriton de la partoprenintoj. La maro estis varma, sed la vetero ne varmega \u2013 estis ec\u0302 kelaj pluvegoj \u2013 kaj tio multe kontribuis al la bona humoro de la kongresanoj."}, {"text_idx": "#000005", "text": "Pro bonaj impresoj pri la etoso de la Kongreso, pluraj partoprenintoj jam alig\u0302is al la sekva, 86-a Kongreso de SAT, kiu okazos en au\u0306gusto 2013 en Madrido."}, {"text_idx": "#000006", "text": "La 85-a SAT-Kongreso okazinta en Jalto (Ukrainio) de la 11a g\u0302is la 18a de au\u0306gusto 2012,"}, {"text_idx": "#000007", "text": "\u2014 Insistas c\u0302e la registaroj de C\u0302inio, Hindio, Pakistano, Israelo, Rusio kaj Usono por ke ili subskribu kaj ratifu la konvencion de Otavo, kiu malpermesas c\u0302iujn kontrau\u0306personajn minojn, kaj la konvencion de Oslo kiu malpermesas iujn pafaj\u0302oj\u0302etojn el bomboj,"}, {"text_idx": "#000008", "text": "\u2014 Petas de Ukrainia Prezidento, kiu subskribis kaj ratifis konvencion de Otavo, ke g\u0302i rapide detruu sian stokon je preskau\u0306 6 milionoj da kontrau\u0306personaj minoj,"}, {"text_idx": "#000009", "text": "\u2014 Petas liberigon de c\u0302iuj politikaj malliberigitoj kaj aparte kontrau\u0306as subpremadon al politika liberesprimo en la mondo,"}, {"text_idx": "#000010", "text": "\u2014 Esprimas siajn kontenton pri la politika konsciig\u0302o levig\u0302anta en la tuta mondo, kaj subtenon kaj kunsenton al la homoj suferantaj pro la politika kaj ekonomia subpremoj,"}, {"text_idx": "#000011", "text": "\u2014 Esprimas sian solidarecon kaj emfazas sian pluan kunlaboron kun nuntempe disvolvig\u0302antaj sociaj movadoj \u2013 aparte salutas agadon de sociaj aktivuloj agantaj en Rusio kaj Kazah\u0302io, kiel estis raportite c\u0302i-kongrese al ni,"}, {"text_idx": "#000012", "text": "\u2014 Esprimas sian indignon pri la abomene maljustaj politikoj aplikataj de registaroj tra la mondo kaj pri la kruela subpremo de pacemaj protestantoj \u2013 aparte en Kazah\u0302io, kie dekoj da strikintoj estis mortigitaj kaj centoj reprezaliitaj."}, {"text_idx": "#000016", "text": "Demonstraj versioj de \u201cLa Ondo\u201d\nMusklaku la kovrilon por legi pliajn informojn."}]